Návrh
Dohoda
medzi
vládou Slovenskej republiky 
a
vládou Maďarska
o dopravnom charaktere ciest prechádzajúcich cez spoločnú štátnu hranicu

Vláda Slovenskej republiky a vláda Maďarska (ďalej len “zmluvné strany”)  

-	odvolávajúc sa na základné zásady Európskej únie o voľnom pohybe osôb, tovaru a kapitálu, ako aj na Schengenskú dohodu,
•	usilujúc sa o rozvoj a posilnenie vzájomných dobrých susedských a priateľských vzťahov,
•	s ohľadom na historické kontakty a rozvojové potreby regiónov nachádzajúcich sa v oblasti spoločnej štátnej hranice,
•	majúc na zreteli vzájomný význam rozširovania medzinárodného cestovného ruchu, obchodu a dopravy,
•	so zvláštnym zreteľom na vytvorenie podmienok nerušenej dopravy pre medzinárodnú a obojstrannú cezhraničnú dopravu,

dohodli sa takto:

Článok 1

(1)	Táto dohoda sa vzťahuje na definovanie charakteru cestných priechodov  cez spoločnú štátnu hranicu z pohľadu ich dopravného významu, na podporu a uspokojenie požiadaviek spoločenských a hospodárskych potrieb obcí, miest a regiónov  na oboch stranách spoločnej štátnej hranice. 

(2)	O budovaní  diaľnic, rýchlostných ciest a ciest I. triedy na slovenskej strane, ako aj mostov  o celkovej konštrukčnej dĺžke väčšej ako 30 m sa zmluvné strany dohodnú  v každom prípade osobitne.

(3)	Zoznam existujúcich a plánovaných cestných priechodov cez spoločnú štátnu hranicu  je v prílohe tejto dohody.

Článok 2

(1)	Zmluvné strany podporujú, aby vyznačenie trasy ciest prechádzajúcich cez spoločnú štátnu hranicu, spôsob výstavby, prevádzky a údržby, ich dopravný charakter, resp. spôsob zmeny technických parametrov jestvujúcej cesty, s výnimkou ciest uvedených v článku 1 ods. 2 stanovili vlastníci, resp. správcovia ciest  v dohode podľa vlastných potrieb a zámerov rozvoja, so zreteľom na príslušné technické a právne predpisy územne príslušného štátu, ako aj na obsah tejto dohody.

(2)	Finančné zdroje  na  investorskú činnosť, výstavbu,  rekonštrukciu, prevádzku 
a údržbu  bude zabezpečovať vlastník komunikácie, resp. organizácia poverená 
na správu ciest. 

Článok 3

Cestné priechody môže používať bez obmedzenia ktokoľvek za podmienok dodržania tejto dohody, schengenskej dohody a  medzinárodných, ako aj národných právnych predpisov.  

Článok 4

Príslušným orgánom na vykonávanie  tejto dohody je v oboch štátoch zmluvných strán ministerstvo vedené ministrom zodpovedným za dopravu (ďalej len „príslušný orgán“).

Článok 5

(1)	Nové cestné a mostné prepojenia spoločnej štátnej hranice nezmenia jej priebeh.

(2) V zmysle platných medzinárodných zmlúv medzi Slovenskou republikou a Maďarskom, pred začatím všetkých prác týkajúcich sa  štátnej hranice, je potrebné stanovisko Spoločnej slovensko-maďarskej komisie pre vytyčovanie a označovanie štátnej hranice a v prípade, ak štátnu hranicu tvoria rieky, plány musia byť predložené na vyjadrenie aj Slovensko-maďarskej komisii pre hraničné vody.  

Článok 6

Prípadné spory súvisiace  s výkladom a vykonávaním tejto dohody budú riešiť príslušné orgány rokovaním.  V prípade, že nedôjde k dohode, riešenie sporných otázok zabezpečia zmluvné strany diplomatickou cestou. 

Článok 7

(1)	Táto dohoda podlieha schváleniu v súlade s vnútroštátnymi právnymi predpismi štátov oboch zmluvných strán a nadobudne platnosť tridsiatym (30.) dňom odo dňa prijatia neskoršej nóty o tomto schválení.

(2)	Táto dohoda sa uzatvára na dobu neurčitú.  Dohodu môže ktorákoľvek zo zmluvných strán vypovedať písomne diplomatickou cestou. V prípade vypovedania dohoda stráca platnosť po uplynutí šiestich mesiacov odo dňa prevzatia oznámenia o jej vypovedaní druhou zmluvnou stranou. Po doručení oznámenia o výpovedi sa zmluvné strany bezodkladne začnú rokovania o otvorených otázkach súvisiacich s vykonávaním tejto dohody, najmä o uhradení nákladov vzniknutých druhej zmluvnej strane, ktoré jej vznikli v súvislosti s realizáciou dohody do oznámenia o vypovedaní tejto dohody.

    (3)  Ustanovenia tejto dohody môžu byť zmenené alebo doplnené písomne na základe vzájomnej dohody zmluvných strán. Takéto zmeny a doplnenia nadobúdajú účinnosť podľa odseku 1. 

Dané v ........................................... dňa …............................................ 2011 v dvoch pôvodných vyhotoveniach v slovenskom a maďarskom jazyku, pričom obe znenia majú rovnakú platnosť.

      Za vládu Slovenskej republiky 		                              Za vládu Maďarska